Opeth
Opeth er en svensk heavy metal-gruppe, der blev dannet i 1990 i Stockholm. Gruppens ledende kreative kraft er sangeren, guitaristen og sangskriveren Mikael Åkerfeldt (f. 1974).
Med afsæt i death metal har Opeth inkorporeret progressiv rock, jazz og akustisk musik, og gruppen fremstår som et originalt band på såvel den skandinaviske som den internationale metalscene. Gruppens sange, som ofte er lange kompositioner, veksler mellem hård heavy metal og dæmpede passager. Blandt Opeths album kan nævnes Blackwater Park (2001), Damnation (2003), Ghost Reveries (2005), Watershed (2008), Heritage (2011) og In Cauda Venenum (2019).